**בחינת שיטות קריאה**

אתי כהן ובלהה רז

המכללה האקדמית לחינוך ע"ש קיי

הכלי שלפניכם יציג שני מחוונים לבדיקת שיטות קריאה האחד מבוסס על הפרופיל הגראפי למיון שיטות קריאה לפי מרים גיליס 1990 והשני מבוסס על העקרונות של הגישה המאוזנת (כהן ואולשטיין 2000).

המחוון הראשון שלפניכם מציג 19 קריטריונים לבחינת שיטות קריאה על פי גיליס (1990). הסיבה למסמך זה היא שהתעורר צורך לשכתב את הכתוב ולהשמיט פרטים ששייכים לשיטות קריאה שלא נמצאות בשימוש היום. כמו כן ראינו לנכון למיין את הקריטריונים לקבוצות על מנת להבהיר את הקשר בין הקריטריונים ואת ההבחנות ביניהם. לפיכך קיבצנו את הקריטריונים לשבע קבוצות שמוצגות כשאלות הבוחנות את שיטות הקריאה: מהי נקודת המוצא בלימוד הקריאה?, מה מנחה את בחירת המילים? האם השיטה משלבת את המוכנות לקריאה תוך כדי לימוד הקריאה? כיצד מגייסות שיטות הקריאה את ערוצי הקלט של הקוראים? כיצד שומרים כותבי השיטה על בהירות הכתוב? כיצד משלבים את הוראת הכתיבה? עד כמה מכוונת השיטה להוראה דיפרנציאלית?

להלן נפרט את הקריטריונים הנכללים בכל קבוצה. בכל קריטריון נציע מספר דרגות שניתן לבחור באחת מהן על מנת למצב את השיטה ביחס לקריטריון. הדרגות מבוססות על הנעשה בשיטות הקריאה החדשות הנמצאות בשימוש ובאישור משרד החינוך. \*(מספר הקריטריון הנמצא בסוגריים הוא הקריטריון כפי שהופיע בתיאור של מרים גיליס).

1. מהי נקודת המוצא בלימוד הקריאה?

א.1 נקודת המוצא של השיטה – היחידה הלשונית המשמשת נקודת פתיחה ללמידה: תת-הברה, מילה, סיפור. היום כל השיטות המאושרות על ידי המשרד מתבססות על הגישה הפונטית ומתחילות מאות תנועה או ממילה. אין שיטה מאושרת שבה היחידה הלשונית הראשונה המרכזית היא סיפור. [ליטף היא השיטה היחידה המתחילה מהברות].***\****

* צירוף: שָׁ
* הברה: שָׁר
* מילה: שָׁלוֹם
* סיפור

א.2 התהליך ההכרתי הראשון/המודגש שנלמד - האם הנו סינתטי – שבו התלמיד מרכיב מילה מיחידות קטנות יותר (תת- הברות), או שהוא אנליטי – שבו התלמיד לומד את תבנית המילה ומפרק אותה למרכיביה.

* סינתטי מובהק
* סינתטי וגם אנליטי
* אנליטי מובהק

א.3 גילוי הקריאה – בקריטריון זה בוחנים האם יש גילוי עצמי של הקוד האלפביתי בקריאה, ואם כן, באיזה שלב התלמיד מגלה את העיקרון האלפביתי, כלומר מקיש בחשיבה אנלוגית מהו הצליל.

* כל הצירופים נלמדים בהוראה שיטתית גלויה ומפורשת
* מלמדים רק כמה צירופים ואת השאר הילד אמור לגלות על ידי הסקה
* הוראת הקוד האלפביתי מבוסס על גילוי

הגישה הפסיכו-לשונית דוגלת בגילוי עצמי, מול הגישה הפונטית הדוגלת בלימוד ישיר ומפורש של הקוד ללא גילוי. כל הצירופים נלמדים באופן שיטתי בהוראה גלויה ומפורשת.

א.4 מספר הצירופים או המילים שנלמדו עד שלב הסינתיזה או האנליזה. בקריטריון זה אנו שואלים מהו מס' המילים הנלמדות עד לאנליזה או מהו מספר הצלילים הנלמדים עד הסינתזה. חשיבות שאלה זו היא בהיותו השלב בו מכניסים את התלמיד לשלב הפירוק וההרכבה של המילים ולהבנת הקוד האלפביתי.

* פחות מחמישה צירופים או מחמש מילים
* בין חמישה לעשרה צירופים או בין חמש לעשר מילים
* יותר מאחד עשר צירופים או אחת עשרה מילים

א.5 מדידת ההישג בשיטה- בקריטריון זה נבחן באיזו מידה מדידת ההישג נעשית תוך כדי מיקוד בפענוח או גם תוך כדי בחינת הבנת הנקרא?

* הדגש במדידת ההישגים מושם על הדיוק בלבד.
* הדגש במדידת ההישגים מושם בעיקר על הדיוק, אך נבדקת גם הבנת הנקרא.
* הדגש במדידת ההישגים מושם בעיקר על הבנת הנקרא, אך נבדק גם הדיוק.

לעניין התרגול של הקוד האלפביתי: עד כמה התרגול לוקח בחשבון את הצירופים שנלמדו קודם לכן? מה מידת השילוב בין החדש למוכר?

1. ***מה מנחה את בחירת המילים?***

ב.1 שלבי העיבוד – בקריטריון זה בוחנים האם יש לימוד שיטתי של כל תנועה בצירופיה לאותיות השונות (שלב התנועה הזהה) או שיש עירוב של תנועות ואותיות מראשית הלימוד (תנועות מעורבות). בשיטות הפונטיות אין עירוב בין התנועות. שלבי העיבוד הם של התנועה הזהה: קמץ פתח חטף-פתח; שווא; חיריק; חולם; צירה,סגול; קובוץ,שורוק;

* עיקרון התנועה הזהה נשמר בקפדנות.
* שימוש מירבי בתנועה הזהה, אך מידי פעם משתמשים גם בתנועה אחרת, כדי לשמור על מבנה תקין של המשפטים.
* שימוש במילים שבהן אותיות ותנועות מעורבות

ב.2 איך נבחרות המילים הנלמדות? האם המילים צמודות לשלבי העיבוד או שיש חריגה משלבי העיבוד? האם המילים נבחרות לפי נושא כלשהו (חג, גינה, חורף)?

* המילים נבחרות בהתאמה לשלבי העיבוד
* המילים נבחרות על פי השתייכותן לנושא כלשהו (למשל חג, עונת שנה, חברות)

ב.3 מהי מהות התכנים – בעבר נצמדו לתכנים הנלמדים בכיתה (בעיקר עונות השנה וחגים). השינוי שחל בשילוב התכנים נובע מהרצון לחדש ולעבד נושאים שקרובים לעולם הילד ("בלי סודות"). האם יש ערך מוסף כאשר הנושאים יהיו קשורים לחגים ולעונות השנה? יכול להיות יתרון בכך שרכישת הקריאה עוסקת בנושאים הנלמדים מפני שמזמנים עיסוק אינטנסיבי בקריאה ובנושא הנלמד. יחד עם זאת לימוד נושאים אלה מעורר קושי בקריאת מילים שאינן מתאימות לשלבי העיבוד. המגמה של תכנית השפה החדשה משנת 2003 דורשת מכותבי שיטות הקריאה לחשוף את התלמידים גם לטקסט מידע ובאופן זה להעשיר את הידע של התלמידים בנושאים שונים.

* התכנים אקראיים, מנותקים מנושא מרכז כלשהו.
* התכנים נבחרים בהתאמה לנושאים הנלמדים בכיתה בכיתות א.

1. ***האם השיטה משלבת מוכנות לקריאה?***

ג.1 שילוב המוכנות – האם שילוב פעולות טרום קריאה, שאינן עוסקות בקריאה וכתיבה משולבות בשיטות הקריאה, באופן קבוע, באופן הזדמנותי, או כלל לא?

* *מוכנות כלל לא משולבת בתכנית*
* *שילוב הזדמנותי של תרגילי מוכנות לכל אורך הלמידה*
* *שילוב מוכנות בשלב הראשון של הוראת הקריאה*
* *לפני תחילת לימוד הקריאה ישנו פרק של מוכנות הכולל תרגול מכוון.*

ג.2 אופן הקנית האות – בקריטריון זה בוחנים האם שם האות נלמד בצמוד להגייתה או שאופן הגייתה של האות בתוך הצירוף היא הצורה היחידה בה מלמדים את האותיות: אל"ף או אָ. בדרך כלל מלמדים את הצליל שנוצר מצירוף האות לתנועה.

* מלמדים את שם האות לפני לימוד הקריאה
* מלמדים את שם האות ואת אופן הגייתה בו זמנית
* מלמדים את אופן ההגייה, ללא הכרת שם האות.

1. ***כיצד השיטות מגייסות את ערוצי הקלט של הקוראים?***

ד.1 שימוש באסוציאציות –האם קיימים בשיטה תומכי זיכרון לתנועות (אסוציאציות חזותיות או שמיעתיות). בשיטות הקריאה מסוימות מופיעים צבעים כתומכי זיכרון ("כל אחד יכול לקרוא"),תנועות הפה ותנועות האצבעות המסמנות את הניקוד.

* נעשה שימוש באסוציאציות בכל השלבים של הוראת הקריאה
* השימוש באסוציאציות נעשה רק בשלבים הראשונים של הוראת הקריאה
* אין כלל שימוש באסוציאציות

ד.2 התהליך התפיסתי הראשון או המודגש בשיטה – האם הוא חזותי או שמיעתי? בקריטריון זה נבחן האם המורה **משמיעה** לתלמידים מילה וממנה מחלצת את לימוד הקריאה או שהיא מראה בתחילה את המילה הכתובה וממנה ממשיכה את לימוד הקריאה. זו שאלה המתקשרת למעבדים האם אנחנו פונים בתחילה אל המעבד הפונולוגי או אל המעבד האורתוגראפי.

* חזותי: הדגש מושם על צורת האות
* חזותי-שמיעתי: התהליך הנו בעיקרו חזותי, אך משולב בו תהליך שמיעתי
* שמיעתי: התהליך הנו בעיקרו שמיעתי

1. ***כיצד מתמודד כותב השיטה עם המתח בין השיטתיות בהקניית הקריאה לבין בהירות הכתוב?***

ה.1 מבנה המשפט - האם מבנה המשפט ידידותי ושגור? מבנה ידידותי ומוכר לתלמידים דורש שימוש במילות יחס (של, את, המנוקדות בסגול). היצמדות לשלבי העיבוד דורשת השמטה של מילות יחס אלה. רוב שיטות הקריאה היום מאמצות מילות יחס אלה על מנת ליצור משפט מובן.

* המשפטים בנויים אך ורק ממילים המורכבות מהצירופים שנלמדו (סבא תפס הדג).
* המשפטים בנויים על פי הדקדוק הנורמטיבי על ידי שילוב צירופים שטרם נלמדו (סבא תפס את הדג).

ה.2 שילוב מכוון של לימוד השפה. רוב כותבי שיטות הקריאה חששו ממצב של קריאת מילים ללא הבנתן. זאת לאור גלי העלייה הרבים שבהם למדו בכיתות א תלמידים שאינם מכירים את השפה. הדרך להתגבר על הקושי היא להצמיד איורים למילים שנלמדות או לערוך שיחה המבהירה את פירוש המילה. בקריטריון זה בוחנים האם יש לימוד מכוון כלומר כל מילה חדשה שנלמדת מלווה באיור?

* אין כלל שילוב של תמונות
* שילוב תמונות נעשה באופן הזדמנותי
* שילוב תמונות נעשה באופן שיטתי ועקבי

1. ***מהו מקומה של הכתיבה בלימוד הקריאה?***

ו.1 שילוב הכתיבה –האם משתמשים בכתיבה לחיזוק הקריאה? האם משתמשים בכתיבה גם לפיתוח ההבעה? רוב שיטות הקריאה משתמשות בכתיבה לצורך חיזוק הקריאה ו/או לימוד טכני של הכתיבה. בגישה המאוזנת יש דרישה ללימוד ההבעה בכתב.

* הכתיבה משרתת את הקריאה – צמודה לשלבי העיבוד.
* הכתיבה מפתחת את יכולת ההבעה בכתב של הלומד.

ו.2 שילוב הכתב הרהוט (אותיות עגולות). האם שיטת הקריאה משלבת את הכתב העגול תוך כדי לימוד הכתב המרובע? רוב שיטות הקריאה אינן מלמדות את הכתב העגול מפני שזו מערכת סמלים נוספת.

* אין התייחסות לכתיבה בכתב העגול
* לימוד הכתיבה בכתב העגול נעשה לאחר לימוד כתיבה בכתב המרובע
* לימוד שני סוגי הכתב נעשה במקביל
* לימוד הכתיבה בכתב העגול נעשה עוד לפני לימוד כתיבה בכתב המרובע

1. ***עד כמה וכיצד מזמנת השיטה הוראה דיפרנציאלית?***

***ז.1***  מידת התרגול – קריטריון זה בוחן את כמות התרגול בלימוד תנועה אחת. הניסיון המצטבר מצביע על תרגול רב ופיתוח הרגלי קריאה בחיי היום-יום כתהליכים חשובים כבר מראשית הקריאה בכיתות א.

* מידת התרגול רבה - מעל מאה דפי תרגול
* מידת התרגול בינונית- בסביבות 70 דפי תרגול
* מידת התרגול מועטה- כשלושים ומטה דפי תרגול

ז.2 אמצעי עזר – אמצעי עזר כמו תמונות, טכנולוגיה, ספרונים ומבחנים, לוחות למורה ומשחקים הם לפעמים חלק בלתי נפרד מהשיטה ויכולים לסייע מאוד בהוראה בכיתה. עזרים אלה הנם חלק אינטגראלי משיטה זו.

* אין עזרים ייחודיים לשיטה
* יש עזרים מעטים ייחודיים לשיטה
* יש מגוון רב של עזרים ייחודיים לשיטה

ז.3 צורת ההוראה בכיתה האם היא יחידנית, בקבוצות, או לכלל הכיתה. זו שאלה של מידת הדיפרנציאליות של ההוראה. ברוב השיטות אין הנחיה ספציפית לדרך ההוראה והמורה קובעת כיצד תתבצע הלמידה ועד כמה היא תהיה דיפרנציאלית.

* אין הנחיות לגבי מסגרות הלמידה
* יש הנחיות לפעילויות ספציפיות להוראה בקבוצות או באופן פרטני